Allen vnde enem jewelikenn, watterleie stades condicienn vnde werdicheidenn syn, gestlick offte wertlyck, dar desse vnsze breff vorkumpt getoget edder gelesenn wert, vnszen bosundern guden frunde don wy borgermestere vnde rath der stat Wiborch nach temelyker groth erbedinge wittlick vnde appenbar jn vnde mith dessem vnszem apene breue betugende, dat an vns erschenen ys jm sittenden stole des rades de erbar vnde gestrenge her Eryck Turszen, ritter vnde houetman vpp Wyborch, vnd hefft gegeuen thor kennen van wegen synes deners Reynolt Puluermaker, de eme vnborlyckenn vnde vntemlyckenn vntagen vnde vntfaren js, nicht so als he ton eren wol verantworden kan, dar en vnsze erbar vnde gestrenge here hefft vth gesanth tho krenkende des rikes viende vnde dar to eme boleuet hefft puluer, bussenn vnde ander were, de he verloppen hefft also eyn vntruwe knecht synes hern erder tit he synne hant streckynge hefft wedder genomen van vnsem gestrengen hern van sodane vntemlyke vnde vnborlyke saken willen vorgescreuen hefft. Vnsze erbar vnde gestrenge here bogeret hefft eyn affsproke des rechtes wes sodan vntruwe knecht an synen heren vor denet hefft, dar dan de ersame rath vnde dat Swedessche recht hefft tho geantwort aldus wat here des rikes tho Sweden syne denre vth sendet vor des rikes viende vnde vnder des rikes baner, de dar aff fluet offte aff tret mit frien willen vnde synen rechten hern nicht wedder tho hus kumpt vnde hefft bowiset den truwen deynst, den he gelauet hefft vnde gehantstrecket welkore syck an sodane sake bowisset hefft als dusse vorbenomede Reynolt Puluermaker, so hefft he an dat swedesche recht vorbort lyff vnde gut, wente dusse vorgescreuen sake is hir apenbar botuget deme ersamen rade van alle vnszes heren knechten bey swedeschen vnde dudeschen, dat dusse suluige Reynolt nicht erlyken van synen hern gescheden is. Hir vmme in vnsse demodige bede vnde boger, dat vnssem gestrengen hern vor dusse sake mochte geschen so vele alse des recht is, dat wy yn sodanen geliken alle tit vorschulden willen wor vns des geffallen macht. To ene tuchnisse der warheit so hebbe wy laten don drucken vnser stat secret ruggelinges vpp dussen breff, de gegeuen vnde gescreuen is vpp sunte Lucien dach der hilligen juncfruwen na Cristis gebort mv(c) dar na jn deme negende jare.